Forsvarerne nektet å stille Breiviks spørsmål
Breivik har både før og under rettssaken vært opptatt av det han kaller ideologi - ikke straffesaken og drapene han har begått. Spørsmålene han ville stille Tonje Brenna dreide seg om AUFs politikk og var av en slik karakter at forsvarerne nektet å stille dem.- Det siste han sa til meg nå i ettermiddag, var at han er veldig fornøyd, sier Lippestad til VG etter at rettsmøtet var over onsdag ettermiddag. - Men i ettermiddag var dere åpenbart uenige? - Vi jobber innenfor advokatetikken og de planer vi har lagt. Han hadde noen spørsmål som vi ikke ønsket å stille, og ga uttrykk for det. - Bygger det seg opp en dypere konflikt mellom Breivik og forsvarerne? - Vi snakker sammen, ofte i timevis, og helt siden 22.juli har det vært slik at vi iblant har hatt forskjellig syn, uten at det har blitt dramatikk av det. Dette håndterer vi profesjonelt, mener Lippestad. Breivik hevdet selv i retten at han ikke fikk svar på spørsmålene sine, «fordi det skal være politisk korrekt.»Da Breivik forstod at forsvarerne ikke ville stille de spørsmålene han ønsket, spurte han tingrettsdommer Wenche Elisabeth Arntzen om han selv kunne stille spørsmålene til AUFs generalsekretær.Breivik fremførte budskapet med samme selvsikkerhet som han viste under egen forklaring innledningsvis i rettssaken. Han ble flere ganger avbrutt av Arntzen som påpekte at dette var forhold som han måtte drøfte med forsvarer. Dette foregikk mens AUFs generalsekretær Tonje Brenna fortsatt stod i vitneboksen. Hun trodde selv Breivik skulle klare å drepe henne da han skjøt mot skrenten hvor de gjemte seg på Utøya.Det satt en rekke pårørende og AUF-medlemmer i salen for å høre Tonje Brennas sterke beskrivelse av marerittet de opplevde 22. juli. Flere sukket da Breivik tok ordet og reagerte på oppførselen til tiltalte.Breiviks medforsvarer Vibeke Hein Bæra avviser også at det er noen konflikt mellom dem og Breivik. - Han hadde behov for å gjøre en avklaring med administrator. Jeg tolker det ikke som så veldig dramatisk, sier hun til VGTV.- Nei, jeg opplever absolutt ikke det, sier hun, og understreker også at Breivik har sagt han er fornøyd med dagen.At det er udramatisk, er noe hun må si, mener VGs krimekspert Øystein Milli. - Vibeke Hein Bæra må si det. Det er ikke sikkert dette er dramatisk, men det er spesielt, påpeker Milli. - Breivik ønsker veldig gjerne å stille spørsmål til vitnene. Det er tydelig at han har sagt det til forsvarerne og at han vil at de skal stille hans spørsmål om ideologi. Det er tydelig at Lippestad og co. har sagt nei til det. Enten er dette nå et spill for å true forsvarerne til å spørre om det han vil, ellers er det seriøst ment og han mener at de ikke gjør den jobben de skal, sa han videre på VGTVs direktesending.Dersom det oppstår en alvorlig interessekonflikt mellom Breivik og hans forsvarere kan begge parter begjære at forsvarer fritas for oppgaven, selv om det skjer midt under rettssaken. - Da vil det være opp til retten å ta stilling til om begjæringen skal tas til følge, sier tingrettsdommer Ina Strømstad. Retten vil da vurdere konsekvensene ved å løse forsvareren fra vervet - om det vil føre til forsinkelse eller utsettelse av saken. Det vil da være et spørsmål om tiltalte kan fortsette uten forsvarer, eventuelt mulighet for å finne en ny.Det er svært uvanlig at en tiltalt i en alvorlig straffesak ikke ønsker forsvarer. Det kom en begjæring om fristillelse av forsvarer i Orderud-saken. Da ønsket ikke Per Orderud å fortsette med Harald Stabell som forsvarer. Dette gikk ikke retten med på. - I slike tilfeller fortsetter forsvareren i vervet, enten partene vil eller ei. Det er helt opp til retten å avgjøre, påpeker Strømstad.
Anders Behring Breivik spurte dommeren om han kunne fristille forsvarerne, etter at de nektet å stille noen av hans spørsmål til AUFs generalsekretær Tonje Brenna.